विज्ञापन

दिल्ली में रहकर बढ़ई का काम करने वाले एक युवक ने दूसरे धर्म की महिला से प्रेम संबंध बनाकर उससे शादी कर उसका धर्म परिवर्तन करा लिया। फिर आरोपी ने महिला की गला घोंटकर हत्या कर दी और उसके शव को दफनाने के लिए बिजनौर ले आया।



सूचना पर पहुंची पुलिस ने शव को कब्जे में लेकर पोस्टमार्टम के लिए भेज दिया और आरोपी को हिरासत में ले लिया है। दिल्ली पुलिस को इस मामले की सूचना दी गई है। युवक की महिला से फेसबुक पर दोस्ती हुई थी।



बिजनौर के मोहल्ला बी 13 खत्रियान निवासी इंतजार दिल्ली में कार पेंटर का काम करता है। दिल्ली के ब्रह्मपुरी निवासी संजय मिश्रा की 33 साल की पत्नी निधि शर्मा से उसकी फेसबुक पर दोस्ती हो गई। दोनों के बीच प्रेम परवान चढ़ गया। 17 जुलाई 2018 को इंतजार निधि को चोरी छिपे भगा लाया। निधि का नाम बदलकर इकरा रख दिया और उससे निकाह कर लिया।



निधि अपने सात और पांच साल के दो बेटों को छोड़कर इंतजार के साथ भाग आई थी। 19 जुलाई को निधि के पति संजय ने दिल्ली के न्यू उस्मानपुर थाने में उसकी गुमशुदगी की तहरीर दी। 24 जुलाई को थाने में गुमशुदगी दर्ज हुई। निधि उर्फ इकरा से निकाह करने के बाद इंतजार दिल्ली के जाफराबाद क्षेत्र में किराये का मकान लेकर रह रहा था। उसकी पहली पत्नी अफरोज बिजनौर के मकान पर रहती थी। अफरोज को इंतजार की हरकतों के बारे में पहले से मालूम था।